РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/321-14

24. децембар 2014. године

Б е о г р а д

ЗАПИСНИК

15. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 21. ОКТОБРА 2014. ГОДИНЕ

 Седница је почела у 8 часова и 50 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Владан Милошевић, Радмило Костић, Јелена Мијатовић, Александар Јовичић, Ђорђе Чабаркапа и Дејан Чапо.

 Седници су присуствовали заменици чланова Одбора: Милош Тошанић (заменик члана Одбора Зорана Пралице), Ивана Динић (заменик члана Одбора Новице Тончева), Горан Ћирић (заменик члана Одбора Драгана Шутановца), Иван Бауер (заменик члана Одбора Владимира Маринковића) и Драган Јовановић (заменик члана Одбора Младена Грујића).

 Седници нису присуствовали чланови Одбора: Зоран Пралица, Драгомир Карић, Оливера Пауљескић, Новица Тончев, Драган Шутановац, Иван Карић, Владимир Маринковић, Младен Грујић и Енис Имамовић.

 Седници је присуствовала народни посланик Милена Турк, која није члан Одбора.

 Седници су, на позив председника, присуствовали: Жељко Сертић, министар привреде, Мирјана Филиповић, државни секретар у Министарству рударства и енергетике, Милун Тривунац, помоћник министра привреде, Душан Шутановац, директор Центра за тржиште капитала у Агенцији за приватизацију, Бранка Јанковић, пoсебни саветник директора Агенције за приватизацију и Гордана Хајвазовић, самостални саветник у Министарству рударства и енергетике.

 На предлог председника, Одбор је једногласно утврдио следећи

Д н е в н и р е д

 1. Разматрање Предлога закона о изменама и допунама Закона о Агенцији за приватизацију, који је поднела Влада (број 011-3687/14 од 13. октобра 2014. године);

 2. Разматрање Предлога закона о изменама и допунама Закона о праву на бесплатне акције и новчану накнаду коју грађани остварују у поступку приватизације, који је поднела Влада (број 011-3688/14 од 13. октобра 2014. године);

 3. Разматрање Предлога закона о утврђивању јавног интереса и посебним поступцима експропријације и прибављања документације ради реализације изградње система за пренос електричне енергије 400 kV напонског нивоа „Трансбалкански коридор- прва фаза“, који је поднела Влада (број 465-3034/14 од 25. септембра 2014. године).

 На предлог председника, Одбор је, у складу са чланом 76. Пословника Народне скупштине, већином гласова одлучио да води заједнички начелни претрес по првој и другој тачки дневног реда.

Прва и друга тачка дневног реда – **Предлог закона о изменама и допунама Закона о Агенцији за приватизацију; Предлог закона о изменама и допунама Закона о праву на бесплатне акције и новчану накнаду коју грађани остварују у поступку приватизације**

 У уводним напоменама, Жељко Сертић, министар привреде, је изнео да су предлози закона добро припремљени у координацији са свим релевантним чиниоцима у економском животу Србије, са стручном јавношћу и представницима политичких странака. Економија је заједнички циљ и интерес. Сви добри предлози и конструктивна критика ће бити предмет озбиљног разматрања.

 Милун Тривунац, помоћник министра привреде, изнео је да се Предлогом закона о изменама и допунама Закона о Агенцији за приватизацију врши усклађивање Закона о Агенцији за приватизацију са одредбама новог Закона о приватизацији и проширују надлежности Агенције за приватизацију. Агенцији се даје овлашћење да може у име и за рачун трећег лица, у границама овлашћења, да продаје сву имовину, и покретну и непокретну.Новим Законом о приватизацији послови иницирања приватизације нису више у надлежности Агенције за приватизацију. Сходно томе, брише се члан 8. Закона о Агенцији за приватизацију. Проширује се надлежност Агенције при коришћењу права гласа по основу акција чији је законити ималац Акционарски фонд, како би сеомогућило коришћење права несагласних акционара и дала могућност Агенцији да именује представника Фонда у органе управљања друштава у којима Акционарски фонд има више од 25% учешћа у власништву. Врши се усаглашавање метода продаје са одредбама Закона о приватизацији. Предлогом закона се предвиђа да Агенција може поднети предлог за покретање стечајног поступка према субјекту приватизације у случају постојања једног од стечајних разлога утврђених законом којим се уређује поступак приватизације и стечај. Такође је предвиђено да Агенција покреће поступак ликвидације субјекта приватизације, у складу са законом којим се уређује приватизација и законом којим се уређују привредна друштва. Агенција именује, контролише рад и разрешава ликвидационог управника. Управни одбор Агенције за приватизацију доноси програм за продају имовине у случају када га није донео надлежни орган субјекта приватизације. Делокруг послова које обавља Управни одбор Агенције за приватизацију усаглашава се са одредбама Статута тако да Управни одбор, на предлог директора Агенције, одлучује о захтевима који су у складу са прописима поднети Агенцији ради давања сагласности. Закон се такође допуњује одредбама којима се регулише да за обављање послова давања сагласности директор Агенције образује једну или више комисија. Прописује се састав комисије и предвиђају услови које члан комисије треба да испуњава, као и друга релевантна питања за рад ове комисије. Прописује се да комисију за контролу извршења обавеза купаца, односно стратешког инвеститора из закљученог уговора о поступку приватизације образује министар надлежан за послове привреде. Основни циљ предложених измена и допуна је да се рад Агенције учини што ефикаснијим, како би приватизација целокупног друштвеног капитала и једног дела јавног капитала могла да се спроведе у кратким роковима које уређује Закон о приватизацији. Сврха закона је да се увођењем нових законодавних решења настави и побољша процес остваривања права из приватизације на начин који омогућава већи економски ефекат, заштити вредност капитала, уз већу транспарентност, као и да се изврши подстицај развоја тржишта хартија од вредности. Улогом стечајног и ликвидационог управника и обједињавањем ових послова у једној институцији омогућава се ефикасније руковођење овим значајним процесима. Садашњим Законом о праву на бесплатне акције и новчану накнаду коју грађани остварују у поступку приватизације је регулисано да се Акционарски фонд оснива као затворено акционарско друштво. Ради поједностављења процедуре и економичности поступка, предложена је измена Закона и наставак пословања Фонда у форми нејавног акционарског друштва. Предложеним изменама се не одустаје од основног циља закона, а то је да се грађанима који су стекли статус носиоца права исплати новчана накнада од продаје имовине Акционарског фонда, али у поједностављеном поступку који је погоднији за грађане. Са тим у вези, предложене су измене или брисање свих одредаба закона које се односе на укључивање акција Фонда на тржишту хартија од вредности, а у прелазним одредбама је дефинисано да Фонд наставља са радом као акционарско друштво чијим акцијама се не тргује на организованом тржишту хартија од вредности. У међувремену је донет нови Закон о привредним друштвима којим су утврђени нови облици организовања привредних друштава, као и рокови у којима су друштва дужна да се усагласе са одредбама овог закона. Предлогом закона се врши и усклађивање Закона о праву на бесплатне акције и новчану накнаду коју грађани остварују у поступку приватизације са одредбама новог Закона о приватизацији, у смислу да се усклађују методи продаје који су дефинисани претходним Законом о приватизацији, као што је поступак јавних тендера и јавне аукције, а уводи се нови метод прикупљања понуда јавним надметањем, као алтернативни транспарентни метод. Продужава се рок до када ће носиоци права моћи да продају бесплатне акције без плаћања трошкова брокерских услуга, трошкова Београдске берзе и трошкова Централног регистра, депо и клиринг хартија од вредности до 31. децембра 2016. године, како би грађани могли под истим условима да продају и акције за чије се трговање још увек нису стекли услови. Тиме се обезбеђује начело равноправности за све грађане, како за оне који су већ трговали бесплатним акцијама, тако и за оне који још увек нису искористили то право. Законом се омогућава да се под истим условима може трговати бесплатним акцијама, које још увек нису подељене или за чије се трговање још увек нису стекли услови. Такође, продужава се рок у коме ће ЈП „Електропривреда Србије“ спровести корпоративизацију, о чему ће одлуку донети оснивач. Главни циљеви овог закона су да се предложеним изменама и допунама усагласи пословање Акционарског фонда са новим одредбама Закона о привредним друштвима и новим Законом о приватизацији. Измене Закона треба да омогуће више могућности за уновчавање имовине Акционарског фонда, што је неопходно у условима економске кризе и недовољно брзог опоравка тржишта капитала, како би се грађанима који су стекли статус носиоца права исплатила новчана средства. Такође, измена закона треба да допринесе једноставнијем и економичнијем начину исплате новчане накнаде грађанима у односу на првобитно предвиђени концепт, чиме би се остварила уштеда трошкова, како самим грађанима, тако и буџету Републике Србије.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли продаја капитала јавних предузећа подразумева претходни поступак расправе о целисходности продаје, јер се ради о капиталу велике вредности, а посебно када се ради о инфраструктурној делатности као што су делатности које обављају јавна предузећа „Србијагас“ или „Електромрежа Србије“;

- да ли постоје било какве пројекције када би грађани могли да очекују остваривање својих права на бесплатне акције и новчану накнаду;

- да ли Агенција за приватизацију може поднети предлог за покретање стечајног поступка и према субјекту приватизације који је приватизован пре доношења новог Закона о приватизацији;

- ко је одговоран за продужавање рока за евидентирање имовине јавних предузећа и за продужавање рока за завршетак корпоративизације ЈП „Електропривреда Србије“.

 У расправи је изнето да су тренутно у поступку приватизације ЈП „Ресавица“ и ЈП „Завод за уџбенике“, који нису спровели комплетан поступак уређења својинских односа сходно Закону о јавној својини и Закону о јавним предузећима, чиме се и поставља питање предмета приватизације. Изнето је мишљење да је иста ситуација код већине јавних предузећа, односно да је редак случај да је неко правно лице уредило својинске односе, због чега су и продужени рокови за примену појединих одредаба Закона о јавној својини. Изнето је да је формулација члана 4. којим се мења члан 9. Закона у ставу 1. тачка 1. где након зареза стоји: „као и мере за припрему и растерећење обавеза субјекта приватизације“ нејасна и формално-правно нетачна, и да уместо предложеног текста, треба би да стоји: „предлаже мере неопходне за успешно спровођење приватизације над субјектом приватизације, чиме се подразумева и поравнање из дужничко-поверилачких односа“. Изнета је примедба да „растерећење обавеза“ није појам из Закона о облигационим односима и да је формулација нејасна у погледу процедуре према којој се растерећење спроводи. Предлогом закона предвиђено је да Агенција прикупља податке о потенцијалним купцима субјекта приватизације, али је изнето мишљење да прикупљање података није суштински посао Агенције за приватизацију и да је потребно конкретније формулисати да Агенција прикупља и обрађује податке о потенцијалним купцима капитала и имовине субјеката приватизације који су исказали заинтересованост за учешће у поступку приватизације.

Предлог закона о изменама и допунама Закона о праву на бесплатне акције и новчану накнаду коју грађани остварују у поступку приватизације представља усаглашавање са тренутном ситуацијом у погледу раскинутих уговора о приватизацији. Предложено је да закон предвиди да је оснивач ЈП „Електропривреда Србије“ дужан да обезбеди да ово предузеће промени правну форму и свој основни капитал искаже у акцијама одређене номиналне вредности, на основу кориговане књиговодствене вредности капитала до 31. децембра 2016. године, јер Република Србија као основач има своје представнике у органима управљања јавних предузећа. Законодавна власт је донела Закон о јавној својини, Закон о јавним предузећима и Закон о привредним друштвима, што представља правни основ за спровођење претходних радњи и уређење својинских, облигационих и организационих односа у јавним предузећима и спровођење поступака за исказивање капитала у акцијама. Изнето је мишљење да модел кориговане књиговодствене вредности није најбоље решење, имајући у виду да је његова суштина имовина умањена за обавезе и да је потребно претходно установити да ли је имовина пренета са Републике Србије на јавна предузећа и према ком методу је процењивана, јер се отвара суштинско питање процене вредности капитала, посебно тако важног система какво је Јавно предузеће „Електропривреда Србије“.

 Изнет је предлог да се у Предлогу закона о изменама и допунама Закона о Агенцији за приватизацију прецизира да директор Агенције може образовати комисију од пет чланова за обављање послова давања сагласности и да се четири члана комисије именују се из реда запослених у Агенцији на неодређено време, који у прошлости нису били чланови надзорног, управног, нити саветодавног тела у било којој фирми за коју комисија даје сагласност за закључење купопродајног уговора.

 Поводом дискусије, Жељко Сертић, министар привреде, истакао је да је предлог да чланови комисије буду запослени у Агенцији за приватизацију конструктиван и да би амандман којим се то прецизира био прихватљив.

 Бранка Јанковић, посебни саветник директора Агенције за приватизацију, изнела је да је утврђивање капитала јавног или неког другог предузећа које се приватизује претходно питање у свакој приватизацији, односно да ни једно предузеће не може да се приватизује док се не утврди висина и структура његовог капитала. Питање растерећења субјекта приватизације је терминолошко питање и тај термин се налази у Закону о приватизацији. Растерећење субјекта приватизације је дефинисано као отпис дуга, односно конверзија дуга у улог. Што се тиче прикупљања података о потенцијалним купцима субјеката приватизације, редакцијска примедба да се поред прикупљања података врши и обрада правно не мења суштину и може бити прихватљива уколико буде поднета у виду амандмана. Коригована књиговодствена вредност као појам подразумева примену свих рачуноводствених стандарда. У процени вредности основних средстава примењује се међународни рачуноводствени стандард 16. Поступак стечаја је могуће покренути за свако предузеће које се налази у портфељу Агенције за приватизацију уколико испуњава један од разлога предвиђених Законом о приватизацији и који је предвиђен Законом о стечају. Агенција може да предложи покретање стечајног поступка, али одлуку о томе доноси суд.

 Душан Шутановац, директор Центра за тржиште капитала у Агенцији за приватизацију, је изнео да Агенција за приватизацију већ четири године од оснивања Акционарског фонда настоји да уновчи имовину Фонда, која је већ делом уновчена. Средства се налазе на посебном рачуну и она су предвиђена за исплату новчане накнаде грађанима. Има доста удела Акционарског фонда које ће бити тешко уновчити на тржишту, јер су то углавном фирме које лоше послују или су у стечају. Изразио је наду да ће се рокови за завршетак приватизације поштовати, а зависиће од поделе свих акција јавних предузећа, конкретно и ЕПС-а. До краја 2016. године ће се Фонд трудити да уновчи што више имовине, што ће зависити од одлуке Владе да ли ће се чекати да се комплетна имовина Акционарског фонда уновчи, па да се онда исплати новчана накнада или ће се исплаћивати сукцесивно у одређеном моменту када се стекну услови.

 У дискусији су учествовали Александра Томић, Горан Ћирић, Драган Јовановић, Владан Милошевић, Иван Бауер, Жељко Сертић, Бранка Јанковић и Душан Шутановац.

 а) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о Агенцији за приватизацију у начелу.

 За известиоца Одбора на седници Народне скупштине одређена је Александра Томић, председник Одбора.

 б) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о праву на бесплатне акције и новчану накнаду коју грађани остварују у поступку приватизације у начелу.

 За известиоца Одбора на седници Народне скупштине одређена је Александра Томић, председник Одбора.

Трећа тачка дневног реда **–** **Предлог закона о утврђивању јавног интереса и посебним поступцима експропријације и прибављања документације ради реализације изградње система за пренос електричне енергије 400 kV напонског нивоа „Трансбалкански коридор- прва фаза“**

 У уводним напоменама, Мирјана Филиповић, државни секретар у Министарству рударства и енергетике, истакла је да се Предлог закона односи на утврђивање јавног интереса у посебним поступцима експропријације земљишта и прибављања документације за изградњусистема за пренос електричне енергије 400 kV напонског нивоа. Законом ће се убрзати поступак издавања дозвола и омогућити краћи инвестициони циклус у сектору енергетике. У првој фази предвиђена је изградња објеката и дела мреже за пренос електричне енергије за које већ постоји планска документација. Овим законом би се решили сви проблеми везани за добијање дозвола и скратио поступак, у циљу поштовања рокова и захтева ЕУ у погледу развоја електро мреже. Изградњом Трансбалканског коридора се подстиче и омогућава део инвестиција и повезивање свих видова обновљивих извора енергије на систем за пренос електричне енергије. Навела је пример да без инвестиција, постојећи систем не може да издржи прикључење два ветро-парка. Спровођење овог закона ће имати позитиван ефекат и на платни биланс, јер ће омогућити повећање извоза електричне енергије и довести до смањења губитака у преносној мрежи који су сада на нивоу од око 2,7%, односно до 50 милиона евра на годишњем нивоу. Резултат смањења губитака у преносној мрежи је и смањење емисије CО2 што je такође обавеза у процесу приступања ЕУ. У другој фази реализације пројекта изградње Трансбалканског коридора предвиђена је изградња интерконекција према Бугарској и Румунији. Истакла је да је пројекат Панчево-Решице са румунске стране већ у завршној фази.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли је, према важећим прописима, обавезно саслушавање странака у поступку спровођења експропријације земљишта;

- шта ће бити са грађанима који ће бити приморани да продају земљиште.

 У расправи, изнето је мишљење да је Предлог закона по својој суштини lex specialis и да се неће моћи ништа друго градити испод ових далековода. Према одредби члана 6. Предлога закона надлежни органи поступаће по правилима скраћеног управног поступка. Предлог за експропријацију достављаће се на изјашњавање власнику непокретности који је дужан да се изјасни у року од пет дана од дана пријема предлога, а надлежни орган доноси решење без претходног саслушавања странака, што није логично. Изнето је мишљење да је нелогичност у Предлогу закона што се омогућава изградња далековода без обавезе подношења копије плана парцела и извода из катастра подземних инсталација. У пракси ово може да доведе то тога да се поставе бетонски стубови, а да се не зна да ли се испод налази подземна инсталација телефонских каблова или неке друге инфраструктуре. Међутим, изнето је и да би се нешто градило потребна је, према важећим прописима, сагласност свих јавних предузећа и за подземне инсталације, а за то би било потребно још две године. Према одредби члана 13. Предлога закона управни спор водиће локалне самоуправе. Уколико у управном спору реше по жалби у корист странке незадовољне висином откупа земљишта, то ће надоместити из сопствених прихода. Указано је да се може десити да ЈП „ЕПС“ одузме земљиште и постави стубове, а да општине, односно локалне самоуправе морају то да плате.

 Изнето је мишљење да предложена решења нису у складу са Законом о експропријацији, Законом о Влади и са Уставом РС. Утврђивање јавног интереса за изградњу објеката јавне намене у надлежности је Владе. Предложеним решењима грађани, власници непокретности онемогућени су да заштите своја права у предложеном поступку експропријације, односно не обезбеђује се једнака заштита странака у поступку, сагласно члану 35. став 1. Устава РС, о чему је већ Уставни суд приликом оцене уставности појединих одредби Закона о експропријацији указивао у својој одлуци 17/2011, објављеној у Службеном гласнику Републике Србије број 55/2013. Да је експропријација на време извршена и на правичан начин, не би било проблема. Проблем је што је предвиђено да се за пет дана уради све што није на време урађено. Међутим, изнето је и да смо већ имали утврђивање постојања јавног интереса и по питању пројекта „Јужни ток“ где је у питању преко 20.000 парцела и да је потребно имати у виду да се стара мрежа замењује новом и новим интерконекцијама, и да преко тих парцела већ постоје изграђени далеководи. Изградња ветро-парка у Источној Србији стоји четири године и поред тога што је издата енергетска дозвола за 280 мегавата што је трећина производње електричне енергије из ХЕ Ђердап, а која не може да се прикључи на мрежу без улагања од око 30 милиона евра у нову мрежу, а инвестиција је вредна око 400 милиона евра. За инвестиције у производњу електричне енергије из обновљивих извора су заинтересовани многи инвеститори.

 Поводом дискусије, Мирјана Филиповић је појаснила да се, у поступку издавања грађевинске дозволе пред министарством надлежним за послове грађевинарства или енергетске дозволе пред Министарством рударства и енергетике, не саслушавају странке у смислу позивања странке да се саслуша, већ се о захтеву одлучује на основу документације. Странкама је дата могућност да се изјасне о предлогу у року од пет дана, са правом жалбе. Изнела је да су страни инвеститори незадовољни што ништа није урађено на овом пројекту и што грађевинске дозволе нису издате, а Република Србија плаћа казне и пенале.

 У дискусији су учествовали Александра Томић, Драган Јовановић, Горан Ћирић и Мирјана Филиповић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о утврђивању јавног интереса и посебним поступцима експропријације и прибављања документације ради реализације изградње система за пренос електричне енергије 400 kV напонског нивоа „Трансбалкански коридор- прва фаза“ у начелу.

 За известиоца Одбора на седници Народне скупштине одређена је Александра Томић, председник Одбора.

 Седница је закључена у 10 часова и 15 минута.

 Саставни део записника чини обрађени тонски снимак седнице Одбора.

|  |  |
| --- | --- |
|  СЕКРЕТАРДушан Лазић |  ПРЕДСЕДНИК др Александра Томић |